أشعلت فتنة يا رجل فالحارة
تحذف حجار ويحذفون حجارة
والكل يجري خارجٍ من طوره
في حيص بيص ومشعلٍ له ناره
والنت فى تغريد وازعج صوته
رف الحمام اللي أنيس صغاره
حتى فزع فزّاع شاف القالة
وعوّد وعينه تبكي النظارة
يقول ما شفناه ما هو واضح
وقلوب من كثر الفتن منهارة
لكنهم أحباب لولا حاله
فيها التعصب راكب السيارة
ما هو برابط له حزام مروري
ومن التعجل قاطع الاشارة
ومرورهم فالنت حافظ نفسه
بعيد ماله بالخطر وأضراره
والكل راسه منفقش ويدمي
غارات شعرية وراها غارة
والله يرحم سيرة البارودي
ويرحمك يا شوقي أمير أمارة
ويرحمك يا موروثنا والشعبي
الشعر هذا الوقت جاه غباره
ما هو مثل أول كريم وراقي
والجوهرة يصطادها البحَّارة
وان تسألوني عن هواي وربعي
للمملكة وأهل الخليج زيارة
هيا معي للمملكة يا خلي
دار الهدى والبيت خير عمارة
الشعب وآل سعود من عمّرها
والله يديم سيوفها البتّارة
ودار العروبة الكويت الغالي
آل الصباح نجومه السيارة
ودار الصفاء يا عمان يا المحبوبة
من آل سعيد الحكمة المختارة
ودار الكرم وعيال زايد فيها
هذي الإمارات السماء المدرارة
ودار السعد هذي قطر محلاها
حي آل ثاني عززوا كاتاره
ودار الوفاء البحرين في علياها
آل الخليفة للعرب منارة
ونعمين فيهم كلهم عزوتنا
سادات يعرب للكسور جبارة
تعاونوا حتى بنوا مجلسنا
أربع عقود ولبسوه سواره
فالكون ما مثله وحتى سوره
عالي حصين جهودهم جبارة
ومهما الزمن يرمي علينا حمله
حنّا لها وقلوبنا صبارة
وان جت سحابة صيف ما ضرتنا
مرورها نعمة وهي مرارة
منها ندواي جروحنا بيدينا
والله معانا للصقر صقّاره
ويموت حاسدنا قبل لا يفرح
فينا ولا نشمت بأحد يا جاره
حنّا الخليج اللي عظيمة حصونه
تجّار طيب وما خسرنا تجارة
حتى الزمان اللي مضى يعرفنا
ما غرنا أيامه الدوارة
يا كم عقدنا الرأي في مجلسنا
من صفونا أعداءنا محتارة
ويا كم تجاوزنا كبار الهمة
أصعب ظروف الوقت والغرّارة
ابليس والحاقد يبث سمومه
وإعلام بعضه للعداء عبّارة
حتى في شهر الصوم يغزل غزله
ديار العرب من مغزله منهارة
أهدافهم تفكيكنا ما قدروا
والله ستره فوق كل ستارة
صالح بن محسن الجهني